دا میاشت بهرنیو قواوو ته تر ټولو خونړۍ ده
د جون میاشت د بین المللي قواوو لپاره په افغانستان کې د جگړې د پیل نه راهیسې تر ټولو مرگانۍ میاشت شوه.
خبري اژانسونه وايي د جون د میاشتې د پیل راهیسې ٧٩ عسکر وژل شوي دي. ناتو وویل چې د افغانستان په جنوب کې د چارشنبې په ورځ ددوی څلور عسکرمړه شول. بریتانیې اعلان وکړ چې دغه عسکر د هلمند په ولایت کې گرشک ته نژدې ووژل شول. د چارشنبې په ورځ ناتو د افغانستان په جنوب، ختیز او لویدیز کې د بمب په چاودنو کې د څلورو تنو د وژل کیدلو خبر ورکړ. د استرالیا ددفاع وزیر د چارشنبې په ورځ وویل چې هیواد یې ممکن په دوو کلونو کې د افغانستان نه د خپلو عسکرو په ایستلو پیل وکړي. جان فاکنر وویل چې د استرالیايي عسکرو ماموریت به د روزونکوله حیثه د څارونکو په رول بدلون ومومي او افغانانو ته به وخت ورکړي چې امنیت په خپله وساتي. استرالیا په افغانستان کې ١٥٠٠ عسکر لري چې اکثریت یې د ارزگان په ولایت کې میشته دي. په ٢٠٠١ کې د طالبانو د پرزیدلو وروسته تراوسه پورې ١٦ استرالیایان د طالبانو سره په جگړه کې وژل شویدي . په عین حال کې د ننگرهار په ولایت کې پولیسو ویلي دي چې د سړک د غاړې په یوې چاودنه کې چې د پارلمان یو کاندید په نښه شوی ؤ، یو کس وژل شوی او پخپله کاندید ژوبل شوید ی. د داخله چارو وزارت وايي چې د سړک د غاړې په یوه بله چاودنه کې د ارزگان په ولایت کې د یوه ساختماني خصوصي شرکت اوه ساتونکي هغه وخت ووژل شول چې موټر یې په ماین والوت.